**Massiäyriäiset** (Mysida) ovat pieniä, yleensä alle parisenttisiä, katkarapua muistuttavia läpikuultavia äyriäisiä. Kuoriäyriäisiin kuuluvalle massiäyriäisten lahkolle on ominaista suora yksilönkehitys, jossa ei ole erillistä toukkavaihetta. Massiäyriäisten aiempi nimitys oli *halkoisjalkaiset*.

Ruumiinrakenne
--------------

Massiäyriäisten nimi viittaa naaraan keskiruumiin raajojen välissä olevaan silmiinpistävään, massimaiseen hautomataskuun (marsupio), jossa poikaset kehittyvät munista suoraan aikuisen kaltaisiksi äyriäisiksi. 

Massiäyriäisillä on verkkosilmät, jotka ovat useimmiten ulkonevien tappien päässä kuten ravuilla tai katkaravuilla. Massiäyriäisten päätä ja keskiruumista myös peittää selkäkilpi (*carapax*); takaruumis on lihaksikas ja se päättyy uropodien ja päättökilven (*telson*) muodostamaan pyrstöviuhkaan. Keskiruumiin jalat ovat kaksihaaraisia (halkoisjalat); tuntosarvet ovat usein kaksihaaraiset.

Monimuotoisuus
--------------

Massiäyriäisiä tunnetaan noin tuhat lajia, joista valtaosa on merieläimiä. Nykyinen massiäyriäisten lahko käsittää kaksi heimoa. Valtaosa, yli 95 % kaikista lajeista ja kaikki Suomen lajit kuuluvat Mysidae-heimoon (massiaiset), Petalophthalmidae-heimossa on vain 44 lajia. Kaksi muuta heimoa on hiljattain erotettu omaksi lahkokseen Stygiomysida.

Sisävesien massiaäyriäisistä merkittävä on Pohjois-Euroopan ja Pohjois-Amerikan järvissä elävä jäännemassiaisten lajiryhmä, johon kuuluu järvien ja Itämeren ravintoverkossa tärkeitä lajeja (mm. jäännemassiainen *Mysis relicta*). Jotkin Mustan- ja Kaspianmeren alueen äyriäiset taas ovat hiljattain levittäytyneet tulokaslajeina Euroopan ja Pohjois-Amerikan sisävesiin. Itämereen ja Suomenkin rannikolle on levinnyt kaspianmassiainen.

Suomen massiäyriäiset
---------------------

Suomesta tunnetaan kahdeksan massiäyriäislajia, joista seitsemän elää Itämeressä, kaksi järvissä.

*Mysis*-suvun neljä lajia ovat ulappavyöhykkeen eläimiä, jotka elävät osin planktisesti syvän veden alueella sekä meressä että järvissä. Ne lisääntyvät talvisin. *Praunus*-suvun lajit taas elävät Itämeren kalliorantojen levävyöhykkeessä. Hietamassiainen *Neomysis integer* liikkuu suurina parvina matalassa vedessä esimerkiksi hiekkapohjilla. Massiaisten elinikä vaihtelee yhdestä kahteen vuoteen.

#### Lajit

* kaspianmassiainen *Hemimysis anomala*
* merimassiainen *Mysis mixta*
* jäännemassiainen *Mysis relicta*
* ulappamassiainen *Mysis salemaai*
* arktismassiainen *Mysis segerstralei*
* hietamassiainen *Neomysis integer*
* rantamassiainen *Praunus flexuosus*
* tyrskymassiainen *Praunua inermis*

Käyttö
------

Massiäyriäisiä myydään akvaariokalojen ruoaksi. Tällöin niistä usein käytetään nimitystä Mysis, lajista riippumatta.

Lähteet
-------

1. ↑  Malacostraca – Kuoriäyriäiset[vanhentunut linkki] *Vieraslajiopas* (s.30)
2. ↑  Petalophthalmidae World Register of Marine Species
3. ↑  Stygiomysida  World Register of Marine Species
4. ↑  Audzijonyte A (2006) [

	* Diversity and zoogeography of continental mysid crustaceans. Helsingin yliopisto.
5. ↑  Väinölä R (2019) Kaspianmassiainen *Hemimysis anomala* Vieraslajiportaali 
[www.vieraslajit.fi]
6. ↑  Viitasalo M, Kostamo K, Hallanaro E, Viljamaa W, Kiviluoto S, Ekebom J, Blankett P: "Avomeren mystiset massiaiset, Rannikon tappisilmäiset uimarit", *Meren aarteet*, s. 244, 336-337. Gaudeamus, 2017. ISBN 978-952-495-435-8.
7. ↑  Mysis *Tuoreruoat* Akvaariokeskus

Aiheesta muualla
----------------

* Jouni Leinikki ym. (2004) Aaltojen alla – Itämeren vedenalaisen luonnon opas. Like. ISBN 952-471-297-0.

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q13411080
* Wikispecies: Mysida
* ADW: Mysida
* AFD: Mysida
* BioLib: 19509
* BOLD: 79190
* BugGuide: 600131
* CoL: 3LZ
* EoL: 7365
* EPPO: 1MYSIO
* Fauna Europaea: 13290
* Fauna Europaea (new): a7237e60-4a26-4b60-97c8-31b98040da70
* Fossilworks: 360341
* GBIF: 841
* iNaturalist: 85532
* IRMNG: 11303
* ITIS: 89855
* NBN: NHMSYS0021050663
* NCBI: 75399
* NZOR: 27a932c6-15f9-44fd-af94-7136864077c9
* Open Tree of Life: 42634
* Plazi: 03A887B4-FFC5-237A-01FE-26F5740F88EF
* WoRMS: 149668

 |

 |